《送林弥显还莆》
明代·黄仲昭

东风一夜来，吹绿都门柳。柳下酌清尊，送此平生友。

人生穹壤酌，浮萍寄渊薮。飘泊偶相逢，随风仍左右。

与君结同心，荏苒年华久。我竽滥见收，君瑟犹不偶。

人事苦难齐，红尘异奔走。丈夫抱奇器，终岂居人后。

穷通付苍天，且尽尊中酒。龙泉吐寒芒，奕奕射牛斗。

拂袖登紫骝，慷慨各分手。行行到故乡，升堂觐慈母。

献寿舞斓斑，春风生户牖。时复会亲朋，攀跻云外阜。

林酌卧枕肱，花前笑开口。当思曲江头，春色年年有。

早振凌风翰，勋名期不朽。勿令故乡尘，容易白人首。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。